Chandermohan.Sharma@timesgroup.com फ्लाइट अटेंडेंट नीरजा भनोट की सच्ची कहानी पर बनने वाली इस फिल्म को बनाने की प्लानिंग करीब दस साल पहले हुई। कहानी पूरी होने के बावजूद किसी न किसी वजह से फिल्म की शूटिंग टलती रही। नीरजा की रियल लाइफ स्टोरी की रील लाइफ में दर्शाया गया है। चंडीगढ़ की रहने वाली नीरजा ने 5 सितंबर 1986 को हाइजैक हुई पैन एम फ्लाइट 73 में सवार 359 यात्रियों को अपनी सूझबूझ और बहादुरी के दम पर बचाया था, लेकिन खुद शहीद हो गईं थीं। ऐसा पहली बार हुआ जब भारत सरकार ने सिर्फ 23 साल की उम्र में किसी को अशोक चक्र दिया हो, लेकिन नीरजा भनोट को यह सम्मान मरणोपरांत दिया गया। आज इस फिल्म की कहानी या कुछ सीन्स को पाक विरोधी करार देने के बाद पाकिस्तान में फिल्म को इस शुक्रवार रिलीज नहीं किया गया, लेकिन पाकिस्तान सरकार ने नीरजा को तमगा-ए-इन्सानियत अवॉर्ड से सम्मानित किया था। बॉलिवुड की खबरें पढ़ें अपने फेसबुक पर, लाइक करें NBT Movies कहानी : यह फिल्म नीरजा भनोट (सोनम कपूर) के आस-पास घूमती है। नीरजा के साथ-साथ उसकी इस कहानी में मां रमा भनोट (शबाना आजमी) और पापा (योगेंद्र टिकू) भी हैं जो हर कदम पर अपनी बेटी के साथ हैं। स्टडी के बाद मॉडलिंग और नीरजा की पर्सनल लाइफ को भी इस कहानी का हिस्सा बनाया गया है। नीरजा की कहानी शुरू होती है कराची से। 5 सितंबर 1986 को हाइजैक हुई पैन एम फ्लाइट 73 में हर बार की तरह इस बार भी नीरजा अपनी ड्यूटी पर थीं। फ्लाइट में 359 यात्री सवार थे। जब आंतकियों ने फ्लाइट को हाइजैक किया, नीरजा ने सबसे पहले अपनी फ्लाइट में बैठे अमेरिकी सिटिजन का पासपोर्ट उनसे लिया। उस वक्त तक नीरजा को आंतकियों के खतरनाक इरादों की शायद भनक लग चुकी थी। इतना ही नहीं नीरजा ने अपनी सूझबूझ और बहादुरी के दम पर इस फ्लाइट के क्रू स्टाफ को सबसे पहले बचाया तो उसके बाद मौका मिलते ही फ्लाइट में सवार यात्रियों को प्लेन से बाहर निकालने का काम शुरू किया। अगर नीरजा चाहती तो सबसे पहले खुद फ्लाइट से बाहर निकलकर अपनी जान बचा सकती थी, लेकिन उन्होंने ऐसा नहीं किया। फ्लाइट के ज्यादातर यात्रियों को बाहर निकालने के बाद नीरजा बच्चों को बाहर निकालते वक्त आतंकियों की गोलियों की शिकार हो गईं।  ऐक्टिंग : सोनम कपूर ने अब तक के अपने फिल्मी करियर में इस बार नीरजा के किरदार को पूरी ईमानदारी के साथ निभाते हुए इस किरदार को जीवंत बना दिया है। शबाना जब भी स्क्रीन पर नजर आईं तभी दर्शकों की आंखों को नम कर गईं। नीरजा की मां रमा भनोट के किरदार को शबाना ने बेहतरीन ढंग से निभाया है। डायरेक्शन : राम माधवानी ने दर्शकों को शुरू से लेकर आखिरी तक कहानी और किरदारों के साथ बांधे रखा। माधवानी ने कहानी को कुछ लाइट करने के मकसद से फ्लैशबैक का अच्छा इस्तेमाल किया है।  संगीत : फिल्म का बैकग्राउंड स्कोर अच्छा है। फिल्म के गाने कहानी का हिस्सा लगते हैं। क्यों देखें : अगर आप अच्छी और बेहतरीन फिल्मों के शौकीन हैं तो इस फिल्म को देखा जा सकता है। सोनम कपूर की बेहतरीन और शबाना की गजब ऐक्टिंग और कसा हुआ निर्देशन इस फिल्म की सबसे बड़ी यूएसपी है। 